Strydende Kaapse regters kry kans om hul saak te stelDie Wes-Kaapse regterpresident, John Hlophe. (Foto: judgesmatter.co.za) Die huismoles in die Kaapse hooggeregshof tussen die regterpresident van Wes-Kaapland, regter John Hlophe, en adjunk-regterpresident Patricia Goliath gaan spoedig deur die regterlike dienskommissie (RDK) getakel word, met beide senior regters wat die kans sal hê om hul saak voor die kommissie te stel. Die hooggeregshof is in chaos gedompel nadat Goliath verlede maand ‘n verdoemende klagte van veertien bladsye teen Hlophe ingedien het, waarin sy onder meer beweer dat hy ‘n mede-regter aangerand het en dat hy toegelaat het dat sy vrou, regter Gayaat Salie-Hlophe, wederregtelik besluit wie as waarnemende regters in die afdeling kan dien. Nadat oudregter Johann Kriegler, voorsitter van die burgerlike organisasie Freedom Under Law, verlede week skerp kritiek gelewer het op die lakse gebrek aan optrede oor die kwessie deur hoofregter Mogoeng Mogoeng as voorsitter van die RDK, het optrede nou skielik gevolg. Hoewel die twis tussen Goliath en Salie-Hlophe nog nie deur die RDK oorweeg word nie, is daar aksie wat die stryd tussen Goliath en regterpresident Hlophe betref. Goliath en Hlophe sal elk die kans hê om teen eerskomende Maandag, 17 Februarie, hul saak skriftelik aan die RDK se komitee oor regterlike gedrag te stel. Die komitee sal die kwessie volgende Vrydag, 21 Februarie om 16:00 die middag tydens ‘n sitting by die konstitusionele hof in Johannesburg bespreek, en sowel Goliath as Hlophe kan ‘n versoek rig om die komitee toe te spreek. Die komitee sal dan ‘n aanbeveling aan die RDK doen oor watter optrede gepas sal wees in die stryd tussen die Wes-Kaap se twee mees senior regters.